Der blev smækket med døren, da Inger Støjberg torsdag sagde farvel til Venstre efter næsten 30 års troskab. Med sit exit kritiserede hun den retning, som Venstre er på vej i. Hun klandrede samtidig partiet for at have en splittelse mellem land og by. Den kritik er ikke faldet i god jord hos de Venstre-politikere, der er valgt her i landsdelen. Blandt andet Marie Bjerre, der i 2016 var folketingskandidat i Himmerlandskredsen. - Jeg har meget svært ved at genkende det billede, som Inger tegner af, at vi ikke skulle repræsentere et sammenhængende Danmark. Det mener jeg i allerhøjeste grad, at jeg selv gør, så jeg vil ikke finde mig i at få den kritik. - Det er et angreb på vores parti, vores værdier og det, jeg står for. Det ser jeg ikke nogen grund til, og så er det bare ikke rigtigt, siger Marie Bjerre, der har lavet opslag på facebook, hvor hun skriver om sin utilfredshed med Inger Støjbergs udtalelser. Venstre er presset Flere Venstre-politikere har i dag ligesom Marie Bjerre været ude og forsikre danskerne om, at Venstre ikke er forandret. Blandt andet Kristian Pihl Lorentzen, der er uenig i Støjbergs udtalelser, men fortsat bevarer venskabet til det nu tidligere Venstre-medlem. Det er ifølge den politiske kommentator Noa Reddington en instruks fra Venstres formand, Jakob Ellemann-Jensen, i et forsøg på at kontrollere situationen, så partiet ikke mister flere vælgere end nødvendigt. - Det er klart, at det er koordineret af Venstre-toppen med Ellemann i spidsen. De er presset af det her. Når Inger Støjberg, den helt store stemmesluger vest for Storebælt, går ud og siger, at Venstre er ved at knække over, og at de ikke forstår, hvad der sker udenfor de store byer, så er det ret vigtigt for Venstre at sige, at det ikke passer. At det er noget Støjberg har fundet på, siger han. Handler ikke om at være jyde eller ej I Venstres hovedbestyrelse håber man at få ro på. Ifølge et medlem af bestyrelsen handler det nemlig ikke om hvilken landsdel, man kommer fra. - Om man er jyde eller ej, det må altså ikke være det altoverskyggende. Det er Venstres grundholdninger, som det dybest set handler om, og det er helst det, der skal stå tilbage, fortæller Marianne Bredal, der er medlem af hovedbestyrelsen. Hvis man spørger Marie Bjerre, så er grundholdningerne i Venstre intakte. - Der er ikke blevet peget på et eneste punkt, hvor vi har ændret politik, så derfor kan jyske vælgere fortsat stemme på Venstre lige så vel, som de har gjort før, siger hun. Inger Støjberg har ikke meldt ud, om hun vil melde sig ind i et nyt parti, men Dansk Folkeparti og Nye Borgerlige har begge meldt ud, at hun er velkommen hos dem.

Opsummering:
Marie Bjerre (V) kan ikke genkende kritikken, når Inger Støjberg siger, at Venstre har svigtet i forholdet mellem land og by. Hun mener, det er et angreb på hendes værdier.